La Comissió d'Hisenda dictamina hui la disposició transitòria que permet a l'Ajuntament la suspensió de la taxa de terrasses fins al 30 de juny de 2021
07 de maig 2020

![Imagen 1](/media/dpvnmvag/88cuerpoimg_2489.jpg)

 La Comissió d'Hisenda ha dictaminat favorablement este matí per unanimitat la disposició transitòria que permet l'Ajuntament de Sagunt la suspensió de la taxa de terrasses. La suspensió d'esta taxa es duu a terme amb motiu de la previsible reobertura dels negocis en la Fase I de la desescalada que va anunciar el Govern Central i se suma a la devolució d'ofici de la part de la taxa per ocupació de domini públic de taules i cadires que ja van pagar en el trimestre anterior i que, a causa de l'Estat d'Alarma, no van poder utilitzar, igual que la taxa que afecta el mercat exterior.

  

La regidora d'Hisenda, Gloria Parra, ha assegurat que este ha sigut un procés «**molt complicat perquè tècnicament presentava molts obstacles i, per fi, hui l'hem portat a la Comissió d'Hisenda perquè compte amb el major consens i així poder portar-lo al pròxim ple per a començar amb els tràmits i procediment legal establit per a la suspensió de la taxa**». Parra explica que, des que es va decretar l'Estat d'Alarma, com a regidora d'Hisenda «**vaig sol·licitar als departaments tècnics la suspensió d'esta taxa perquè em sembla de justícia social, ja que són sectors que s'han vist molt afectats per esta crisi i és un sentir general que esta taxa siga suspesa**».

  

Tal com explica la regidora, la suspensió de la taxa de terrasses ha sigut un procediment costós, ja que en un primer moment era inviable en recollir-se a les pròpies ordenances municipals perquè no es tenia capacitat d'actuació en la suspensió d'este concepte. No obstant això, segons Gloria Parra «**el nostre paper ací ha de consistir a buscar totes les formes possibles i investigar les vies per a poder resoldre les problemàtiques que afecten la nostra ciutadania**». És per això que el departament d'Hisenda, en col·laboració amb el secretari general i l'alcalde, no ha cessat durant este mes i mig en la cerca de solucions davant el problema. Finalment, la via legal per a poder suspendre, en primer lloc, l'ordenança ha sigut aprovar una disposició transitòria que permeta la suspensió de la taxa de terrasses per les circumstàncies excepcionals actuals.

  

L'objectiu és que la suspensió de la taxa estiga aprovada abans del 30 de juny perquè puga entrar en vigor l'1 de juliol de 2020. Després de la seua aprovació d'urgència en la Comissió d'Hisenda, la disposició transitòria de la suspensió de la taxa de terrasses es tractarà en el pròxim ple extraordinari per a poder complir amb els terminis, atés que, una vegada aprovat pel ple, haurà d'estar 30 dies a exposició pública en el Butlletí Oficial de la Província (BOP).

  

«L**a proposta que he portat a la Comissió d'Hisenda és, precisament, perquè esta suspensió de la taxa s'amplie fins al 30 de juny de 2021, perquè així hi haja un any natural de suspensió. Creiem que l'opció d'ampliar la suspensió de la taxa fins al 30 de juny de 2021 suposa una mesura d'alleujament real i efectiva a este sector, un dels que pitjor ho està passant i necessita, de manera urgent, mesures d'este tipus que pal·lien els efectes devastadors que esta crisi puga tindre sobre els seus negocis**», declara Gloria Parra.

  

D'altra banda, respecte al primer semestre de 2020, el criteri que està seguint l'Ajuntament de Sagunt és de no cobrar pels conceptes que no s'hagen materialitzat a conseqüència de la situació d'alarma, és a dir, tota aquella ocupació que no s'haja realitzat realment no es cobrarà. Per això, tal com explica la regidora, s'està retornant part de la taxa de mercats del primer trimestre, atés que des de la meitat del mes de març no s'ha pogut celebrar el mercat exterior, de la mateixa manera que no es cobrarà l'ocupació amb taules i cadires a les terrasses que no s'haja produït.​

​

*   [](http://www.facebook.com/sharer.php?u=https://aytosagunto.es/va/actualitat/la-comissio-d-hisenda-dictamina-hui-la-disposicio-transitoria-que-permet-a-l-ajuntament-la-suspensio-de-la-taxa-de-terrasses-fins-al-30-de-juny-de-2021/ "Facebook")
*   [](http://twitter.com/share?url=https://aytosagunto.es/va/actualitat/la-comissio-d-hisenda-dictamina-hui-la-disposicio-transitoria-que-permet-a-l-ajuntament-la-suspensio-de-la-taxa-de-terrasses-fins-al-30-de-juny-de-2021/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-comissio-d-hisenda-dictamina-hui-la-disposicio-transitoria-que-permet-a-l-ajuntament-la-suspensio-de-la-taxa-de-terrasses-fins-al-30-de-juny-de-2021/ "Linked In")
*   [](mailto:?body=https://aytosagunto.es/va/actualitat/la-comissio-d-hisenda-dictamina-hui-la-disposicio-transitoria-que-permet-a-l-ajuntament-la-suspensio-de-la-taxa-de-terrasses-fins-al-30-de-juny-de-2021/)